মাথার দাম ২৫ লক্ষ, দান্তেওয়াড়ার এনকাউন্টারে খতম মাওবাদী নেত্রী

ওয়েবডেস্ক: মাওবাদীদের (Maoist) মিডিয়া সেলের ইনচার্জ ছিলেন তিনি। মাথার দাম ছিল ২৫ লক্ষ (25 Lakh) টাকা। অনেক দিন ধরেই তাঁর খোঁজে নিরাপত্তাবাহিনী (Security Force) চিরুনি তল্লাশি চালাচ্ছিল। সোমবার সকালে ছত্তিশগঢ়ের দান্তেওয়াড়ায় (Dantewada) নিরাপত্তাবাহিনীর গুলিতে মৃত্যু হল মাওবাদী নেত্রী রেণুর। আদতে তেলঙ্গানার ওয়ারেঙ্গাল (Warangal) জেলার বাসিন্দা রেণুকা ওরফে বানু ওরফে সরস্বতী ওরফে চৈতি। এদিন সকাল ৯টা নাগাদ এনকাউন্টারে (Encounter) খতম করা হয় রেণুকে। তাঁর দেহের কাছ থেকে ইনসাস রাইফেল উদ্ধার হয়েছে। এছাড়া গুলি ও বিস্ফোরক উদ্ধার হয়েছে। তিনি মাওবাদীদের দণ্ডকারণ্য স্পেশ্যাল জোনাল কমিটির সদস্য ছিলেন।

এদিন দান্তেওয়াড়া ও বীজাপুর জেলার সীমান্তে মাওবাদীদের ডেরার সন্ধান পেয়ে জোরদার অভিযান চালায় ডিস্ট্রিক্ট রিজার্ভ গার্ড ও গিদম থানা সহ একাধিক থানার পুলিস। বিপদ বুঝে মাওবাদীরা গুলি চালাতে শুরু করে। পাল্টা গুলি চালায় নিরাপত্তা বাহিনী। তখনই রেণু সহ একাধিক মাওবাদীর মৃত্যু হয়। দান্তেওয়াড়ার এসপি গৌরব রাই বলেন, জঙ্গলে মাওবাদী দমন অভিযানে গুলির লড়াইয়ে এদিন এই ঘটনা ঘটেছে।

আরও পড়ুন: মোদির সফরের আগেই বড় ঘটনা ছত্তিশগড়ে, জানুন আপডেট

আগামী বছরের ৩১ মার্চের মধ্যে মাওবাদী মুক্ত ভারতের কথা সংসদে জানিয়েছেন কেন্দ্রীয় স্বরাষ্ট্রমন্ত্রী অমিত শাহ। জোরদার অভিযান চলছে। এখনও পর্যন্ত বস্তার রেঞ্জে এবছর ১১৯ জন মাওবাদীর মৃত্যু হয়েছে। সব মিলিয়ে ছত্তিশগঢ়ে ১৩৫ জন মাওবাদী নিকেশ হয়েছে। গত শনিবার সুকমা ও বিজাপুর জেলায় ১১ জন মহিলা সহ ১৮ জন মাওবাদীকে এনকাউন্টারে নিকেশ করা হয়। শনিবারই এক্স হ্যান্ডলে অমিত শাহ জানান, বিজাপুরে ৫০ জন মাওবাদী হিংসার পথ ছেড়ে আত্মসমর্পণ করেছেন। তাঁদের পুনর্বাসন দেওয়া হবে।